Helmingur fjármagns til vega í Noregi fæst með veggjöldum Veggjöld standa undir nær helmingi kostnaðar við vegaframkvæmdir í Noregi . Þetta kom fram í máli fimm sérfræðinga frá Noregi á sérstakri veggjaldaráðstefnu í Reykjavík í síðustu viku . Hún var haldin að frumkvæði Vegagerðarinnar og samgöngu - og sveitarstjórnarráðuneytisins í samvinnu við norsku vegagerðina . Níu krónur af hverjum tíu eru innheimtar rafrænt hjá vegfarendum í Noregi , þ.e. með veglyklum eins og áskrifendur ferða um Hvalfjarðargöng hafa í bílum sínum . Í sjónmáli er að norsk stjórnvöld ákveði að veglykill skuli vera í hverjum einasta bíl í landinu . Norðmenn eru frumkvöðlar í heiminum í rafrænni gjaldheimtu í umferðinni og í fararbroddi við að byggja upp veggjaldanet á landsvísu þar sem koma við sögu þjóðvegir , einkavegir , jarðgöng , brýr og miðbæjarkjarnar sjö stærstu borga og bæja landsins . Í tilkynningu á heimasíðu Spalar segir að veggjöld séu innheimt fyrir afnot alls 49 samgöngumannvirkja í Noregi , þar af rafrænt á 37 stöðum .